Regionsudvalgets udtalelse om "Anden handlingsplan for den nordlige dimension (2004-2006)"

(2004/C 23/07)

REGIONSUDVALGET HAR -

under henvisning til Kommissionens arbejdsdokument om "Anden handlingsplan for den nordlige dimension (2004-2006)" (KOM(2003) 343 endelig),

under henvisning til præsidiets beslutning af 8. april 2003 om at afgive udtalelse herom i henhold til EF-traktatens artikel 265, stk. 5, og henvise det forberedende arbejde til Underudvalget for Forbindelser Udadtil,

under henvisning til Kommissionens årsrapport af 26. november 2002 om gennemførelsen af handlingsplanen for den nordlige dimension (SEK(2002) 1296),

under henvisning til de retningslinjer, der blev udstukket af ministerkonferencen den 21. oktober i Luxembourg om den nordlige dimension, og som senere blev godkendt af Rådet (almindelige anliggender) den 22. oktober 2002,

under henvisning til Regionsudvalgets udtalelse af 12. juni 1996 om Den Europæiske Unions nordiske dimension samt udviklingen af en samarbejdspolitik hen over EU's og Ruslands fælles grænse og i Barentsregionen (CdR 10/96 fin)(1),

under henvisning til Regionsudvalgets udtalelse af 15. september 1999 om Kommissionens meddelelse om en nordlig dimension i Unionens politikker (KOM(98) 589 endelig udg.) (CdR 107/1999)(2),

under henvisning til Regionsudvalgets udtalelse af 9. oktober 2003 (CdR 175/2003 fin) om Kommissionens meddelelse til Rådet og Europa-Parlamentet om Det bredere europæiske naboskab: en ny ramme for forbindelserne med vores naboer i øst og syd,

under henvisning til Regionsudvalgets forslag til udtalelse (CdR 102/2003 rev. 2), som blev vedtaget den 5. september 2003 af Underudvalget for Forbindelser Udadtil (ordførere: Lars Abel (DK/PPE), amtsrådsmedlem i Københavns Amt, og Uno Aldegren (S/PSE), medlem af Skånes Regionalråd),

under henvisning til Det Arktiske Råds og Barentsrådets (Barents Euro-Arctic Council) bidrag til høringsprocessen i forbindelse med anden handlingsplan for den nordlige dimension og Nordsøkommissionens generelle erfaringer med regionalt samarbejde i den nordlige dimensions område,

under henvisning til Det Europæiske Økonomiske og Sociale Udvalgs synspunkter vedrørende den nordlige dimensions fremtid,

og ud fra følgende betragtninger:

1) Man må gøre sig klart, at perspektivet for det område, der er omfattet af den nordlige dimension, ændrer sig dramatisk med de nye kandidatlandes tiltrædelse af EU. Dette betyder, at der er nye udfordringer at tage op på den politiske og økonomiske scene, og den nordlige dimension er derfor en vigtig brik i spillet i det nye EU;

2) Debatten om den nye handlingsplan for den nordlige dimension må samle alle berørte parter, herunder regionale og lokale organisationer og subnationale myndigheder i de nye medlemsstater, for at fremme processen mest muligt og gøre den mere effektiv, konkret og hensigtsmæssig. Det er vigtigt, at den nordlige dimension indgår i regionalpolitikkerne og gennemføres på regionalt og lokalt plan såvel som på nationalt plan;

3) Arbejdet med den nordlige dimension bør fortsættes med henblik på at udvikle det udvidede EU og fremme samarbejdet med Rusland og andre relevante aktører, f.eks. Norge, Island og Grønland -

på sin 51. plenarforsamling den 9. oktober 2003 vedtaget følgende udtalelse.

1. Regionsudvalgets synspunkter

Regionsudvalget

1.1. bifalder Kommissionens arbejdsdokument "Anden handlingsplan for den nordlige dimension (2004-2006)",

1.2. konstaterer med tilfredshed, at Kommissionen agter at inddrage en lang række forskellige aktører i initiativet, herunder de lokale og regionale myndigheder,

1.3. noterer ligeledes, at principperne om bred deltagelse, subsidiaritet og komplementaritet danner et klart grundlag for Kommissionens forslag - med en effektiv arbejdsdeling og overordnet koordinering og overvågning af de strategiske mål, prioriteter og konkrete aktiviteter,

1.4. bifalder, at der udtrykkeligt henvises til internationalt anerkendte principper om bæredygtig udvikling, god forvaltningspraksis, gennemsigtighed og deltagelse, ligestilling mellem kønnene, mindretallenes rettigheder og beskyttelse af de oprindelige folkeslag, og til princippet om, at alle involverede parter indfører økonomiske politikker, beskæftigelsespolitikker og sociale politikker, der supplerer og styrker hinanden,

1.5. mener, at handlingsplanen for den nordlige dimension i lyset af EU's udvidelse bør lægge stor vægt på grænseoverskridende og tværregionalt samarbejde. Kommissionens nylige meddelelse om "Det bredere europæiske naboskab" fremhæver den nordlige dimension som en vigtig faktor i det nye udvidede EU og i Europa generelt, og det er derfor vigtigt at fremme samarbejdet også på det lokale og regionale niveau,

1.6. understreger vigtigheden af en bottom-up-strategi for den nordlige dimension, da gennemførelsen af EU's regelværk i stor udstrækning vil blive varetaget af de lokale og regionale myndigheder. Det er endvidere vigtigt med en effektiv koordinering af den indsats, Kommissionens generaldirektorater yder til fremme af den nordlige dimension, f.eks. ved at Kommissionen opretter en særlig koordineringsenhed for den nordlige dimension.

2. Regionsudvalgets henstillinger

Regionsudvalget

Prioriteringer og beslutningsprocesser - horisontalt og vertikalt

2.1. opfordrer til, at der regelmæssigt organiseres fora om den nordlige dimension, hvor repræsentanter for lokale og regionale myndigheder i den nordlige dimensions område kan samles,

2.2. ser gerne, at de subnationale myndigheder i de lande, der er omfattet af den nordlige dimension, høres under den konkrete udformning af programmer og projekter. De lokale og regionale myndigheder bør følgelig tildeles flere beslutningsbeføjelser, så mere ligelig deltagelse kan sikres,

2.3. foreslår, at der oprettes et rådgivende organ, helst inden for rammerne af en allerede eksisterende organisation eller mekanisme, hvor såvel det horisontale som det vertikale niveau er repræsenteret, dvs. EU, nationale regeringer, Østersørådet (CBSS), lokale og regionale myndigheder og deres organisationer samt paraplyorganisationer i Østersøområdet som f.eks. det subregionale samarbejde for Østersøstaterne (Baltic Sea States Sub-regional Co-operation - BSSSC) og foreningen af baltiske byer (Union of Baltic Cities - UBC), Nordsøkommissionen, Det Arktiske Råd og Barentsrådet. Russiske lokale og regionale repræsentanter bør indgå i det rådgivende organ, så hele den nordlige dimensions område er dækket. Det vil derfor være naturligt, at Regionsudvalget sammen med Kommissionen spiller en central rolle i et sådant initiativ,

2.4. foreslår, at aktiviteter til gennemførelse af programmer vedrørende den nordlige dimension på lokalt og regionalt plan evalueres og tages med i betragtning, og at Kommissionen og medlemsstaterne tager initiativ til og fuldt ud støtter en styrkelse af den subnationale administrative kapacitet, hvor dette er påkrævet,

2.5. anmoder om, at der lægges vægt på menneskelige ressourcer, uddannelse, sundhed, miljø, transport, virksomheds- og regionaludvikling samt kultur - understøttet af ikt, da de lokale og regionale myndigheder i de fleste lande har kompetence inden for disse sektorer,

2.6. foreslår, at erhvervssamarbejdet mellem den private sektor og de lokale og regionale myndigheder styrkes, f.eks. ved at oprette et rådgivende organ for erhvervsorienterede projekter,

En finansieringsramme for den nordlige dimension

2.7. efterlyser en dynamisk debat mellem de beslutningstagende og implementerende parter på alle niveauer for at fastsætte en finansieringsramme for handlingsplanen for den nordlige dimension,

2.8. henleder opmærksomheden på Barcelona-processen for at se, om en lignede model eventuelt er mulig for den nordlige dimension,

2.9. ser gerne, at samhørighedspolitikken for den nordlige dimension fremover henhører under EU's ansvar i lighed med Meda-programmet, og understreger, at det er nødvendigt at fastsætte en finansieringsramme, hvis politikken skal kunne gennemføres,

2.10. foreslår, at der oprettes en særlig budgetpost for den nordlige dimension; fastlæggelse af en behørig finansieringsramme vil være til stor nytte for alle indsatsområder under den nordlige dimension; forvaltningsmodellen for finansieringsrammen bør være enkel; midlerne skal anvendes så fleksibelt som muligt,

2.11. foreslår, at de nationale regeringer og Rådet for at løse det aktuelle problem med en manglende samlet budgetpost for den nordlige dimension sikrer tilstrækkelige finansielle midler til lokale og regionale initiativer til forbedring af den menneskelige og institutionelle kapacitet,

2.12. ønsker at undersøge muligheden for i større udstrækning at inddrage internationale finansielle organisationer i udviklingsprojekter inden for rammerne af politikken for den nordlige dimension,

Grænseoverskridende og tværregionalt samarbejde - TACIS og INTERREG

2.13. påpeger, at der er et påtrængende behov for at koordinere de nuværende TACIS- og INTERREG-programmer bedre. De eksisterende programmer har afsløret utilstrækkelig samordning, og idéen om et enkelt nærhedsinstrument bør overvejes som en fremtidig løsningsmulighed,

2.14. slår til lyd for, at de eksisterende INTERREG-programmer udvides, så de ikke kun omfatter fysisk planlægning, men også andre indsatsområder, inden for hvilke de lokale og regionale myndigheder har beføjelser, og opfordrer til, at østersølandenes søgrænser gøres støtteberettigede under alle INTERREG-programmerne. Det vil dog kræve yderligere finansielle midler,

2.15. understreger, at det er vigtigt, at der skabes mindre, ubureaukratiske finansieringsmuligheder for tværregionale programmer og projekter inden for rammerne af INTERREG- og TACIS-programmerne,

Den nordlige dimensions miljøpartnerskab og den nordlige dimensions partnerskab for folkesundhed og social velfærd

2.16. henleder opmærksomheden på tilgangsvinklen i miljøpartnerskabet for den nordlige dimension. Det er vigtigt at lade lokale og regionale aktører indgå i partnerskabet, da de også har kompetence på området,

2.17. foreslår, at der fokuseres på den nordlige dimensions partnerskab for folkesundhed og social velfærd. En midlertidig international arbejdsgruppe har til ansvar at tilrettelægge arbejdet i partnerskabet, der er baseret på deltagelse af repræsentanter på ministerniveau. Det er vigtigt at inddrage lokale og regionale myndigheder, da de også har kompetence på området,

Kaliningrad, regionerne i det nordvestlige Rusland og polarcirkelområdet

2.18. understreger, at det er vigtigt at være særligt opmærksom på Kaliningrad-regionen inden for den nordlige dimension på grund af dens geografiske beliggenhed i det nye udvidede EU, f.eks. ved at oprette særlige programmer og finansielle løsninger for projekter inden for Kaliningrad og for grænseoverskridende samarbejde mellem Kaliningrad og nabolandene.

2.19. påpeger, at der allerede er etableret samarbejdsprojekter mellem lokale og regionale myndigheder, og at disse synes lettere at håndtere end projekter på nationalt niveau,

2.20. anser det for vigtigt, at der tages særligt hensyn til ikke blot Kaliningrad, men til alle de nordvestrussiske regioner, eftersom samarbejdet med det nye EU også indebærer udfordringer for disse regioner,

2.21. henleder opmærksomheden på polarområdet, hvor et meget barsk klima, store afstande, en svag økonomisk udvikling og sårbarhed over for eksterne miljøpåvirkninger vanskeliggør den økonomiske og sociale udvikling. Det er derfor vigtigt at styrke det cirkumpolare samarbejde og anerkende vigtigheden af et styrket cirkumpolart samarbejde inden for alle aktivitetsområder omkring polarcirklen. Begrebet "det arktiske vindue" spiller endvidere en central rolle i konklusionerne fra konferencen om den nordlige dimension og det arktiske vindue den 28. august 2002 i Ilulissat, Grønland.

Bruxelles, den 9. oktober 2003.

Albert Bore

Formand for

Regionsudvalget

(1) EFT C 337 af 11.11.1996, s. 7.

(2) EFT C 374 af 23.12.1999, s. 1.